Document ID: 32008R0202

ΚΑΝΟΝΙΣΜΌΣ (ΕΚ) αριθ. 202/2008 ΤΗΣ ΕΠΙΤΡΟΠΉΣ
της 4ης Μαρτίου 2008
για την τροποποίηση του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου όσον αφορά τον αριθμό και τα ονόματα των επιστημονικών ομάδων της Ευρωπαϊκής Αρχής για την Ασφάλεια των Τροφίμων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφάλειας των τροφίμων (1), και ιδίως το άρθρο 28 παράγραφος 4 δεύτερο εδάφιο,
το αίτημα που υπέβαλε η Ευρωπαϊκή Αρχή για την Ασφάλεια των Τροφίμων στις 12 Σεπτεμβρίου 2007,
Εκτιμώντας τα ακόλουθα:
(1)
Η ομάδα με θέμα τις πρόσθετες ύλες των τροφίμων, τα αρτύματα, τα βοηθητικά μέσα επεξεργασίας και τα υλικά που βρίσκονται σε επαφή με τα τρόφιμα είναι βασικό στοιχείο της ασφάλειας της διατροφικής αλυσίδας και της προστασίας των καταναλωτών.
(2)
Από την πείρα φαίνεται ότι από τότε που δημιουργήθηκε η ομάδα αυτή έχει αναλάβει περίπου το 50 % του συνολικού αριθμού των αποστολών που έχουν ανατεθεί στην Ευρωπαϊκή Αρχή για την Ασφάλεια των Τροφίμων (ΕΑΑΤ). Παρόλο που η ομάδα εκδίδει μεγάλο αριθμό επιστημονικών γνωμών κάθε χρόνο, αντιμετωπίζει δυσκολίες για τη διαχείριση του φόρτου εργασίας της.
(3)
Αναμένεται ότι στο μέλλον η ομάδα θα αναλαμβάνει περισσότερες αποστολές, λόγω της έκδοσης νέας κάθετης νομοθεσίας στον τομέα των βιταμινών και των ανόργανων συστατικών που προστίθενται στα τρόφιμα και σχετικά με τις πρόσθετες ύλες των τροφίμων, τα αρτύματα και τα ένζυμα τροφίμων.
(4)
Συνεπώς, είναι αναγκαίο να αντικατασταθεί η ομάδα αυτή από δύο νέες ομάδες ονομαζόμενες αντίστοιχα «Ομάδα με θέμα τις πρόσθετες ύλες των τροφίμων και τις πηγές θρεπτικών συστατικών που προστίθενται στα τρόφιμα» και «Ομάδα με θέμα τα υλικά που βρίσκονται σε επαφή με τα τρόφιμα, καθώς και τα ένζυμα, τα αρτύματα και τα βοηθητικά μέσα επεξεργασίας».
(5)
Η κατανομή των αρμοδιοτήτων μεταξύ των δύο νέων ομάδων πρέπει να αποσκοπεί στην εξασφάλιση αντιστοιχίας μεταξύ της εμπειρογνωμοσύνης κάθε ομάδας και του τομέα αρμοδιότητάς της και να συμβάλλει στην καλύτερη ισορροπία των εργασιών. Οι διαδικασίες που διέπουν την επιστημονική επιτροπή και τις ομάδες της ΕΑΑΤ πρέπει να εγγυώνται συντονισμό με ευελιξία και εναρμονισμένες μεθόδους.
(6)
Ως εκ τούτου, ο κανονισμός (ΕΚ) αριθ. 178/2002 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 28 παράγραφος 4 του κανονισμού (ΕΚ) αριθ. 178/2002, το πρώτο εδάφιο τροποποιείται ως εξής:
1.
το στοιχείο α) αντικαθίσταται από το ακόλουθο κείμενο:
«α)
η ομάδα με θέμα τις πρόσθετες ύλες των τροφίμων και τις πηγές θρεπτικών συστατικών που προστίθενται στα τρόφιμα·»
2.
προστίθεται το ακόλουθο στοιχείο ι):
«ι)
η ομάδα με θέμα τα υλικά που βρίσκονται σε επαφή με τα τρόφιμα, καθώς και τα ένζυμα, τα αρτύματα και τα βοηθητικά μέσα επεξεργασίας».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Μαρτίου 2008.

Labels: 10
0
15